Broj: 711-I-1034-M-96/18-02-17

Zagreb, 13. srpnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Josipa Šipeka, zamjenika općinskog načelnika Općine Strahoninec, za davanjem mišljenja Povjerenstva,** na 18. sjednici, održanoj 13. srpnja 2018.g., daje sljedeće

**MIŠLJENJE**

1. **Dužnosnik Josip Šipek, zamjenik općinskog načelnika Općine Strahoninec, na temelju članka 14. stavka 5. ZSSI-a može za vrijeme obnašanja navedene dužnosti obavljati funkciju predsjednika udruge učitelja Međimurke županije, ukoliko već ne obavlja navedenu funkciju u dvije udruge te pod uvjetom da za njezino obavljanje ne prima naknadu ili dar, osim naknade putnih i drugih opravdanih troškova.**
2. **Ukoliko bi se dužnosnik Josip Šipek povodom obnašanja dužnosti zamjenika općinskog načelnika Općine Strahoninec na temelju ovlasti općinskog načelnika našao u situaciji odlučivanja o dodjeli sredstava iz proračuna Općine Strahoninec udruzi u kojoj obavlja funkciju predsjednika ili koju drugu funkciju, trebao bi deklarirati navedenu okolnost općinskom načelniku Općine Strahoninec te na sjednici Općinskog vijeća javno deklarirati interesnu povezanost s tom udrugom kao i okolnost odobravanja sredstava.**

 Obrazloženje

Zahtjev za davanjem mišljenja Povjerenstva podnio je dužnosnik Josip Šipek, zamjenika općinskog načelnika Općine Strahoninec. U knjigama ulazne pošte zahtjev je zaprimljen pod poslovnim brojem: 711-U-2111-M-96/18-01-3 dana 6. srpnja 2018. g., povodom kojeg se vodi predmet broj M-96/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Josip Šipek povodom obnašanja dužnosti zamjenika općinskog načelnika Općine Strahoninec obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da učitelji informatike Međimurske županije namjeravaju osnovati udrugu učitelja informatike u cilju edukacije djece informatičkim znanjima, promoviranje pedagogije informatike te pripremanje djece za natjecanja iz informatike. Dužnosnik navodi da je je zaposlen kao učitelj u osnovnoj školi preko dvadeset godina te da je kao pokretač osnivanja navedene udruge predložen za njezina predsjednika, sjedište udruge bilo bi u Čakovcu. Dužnosnik traži mišljenje Povjerenstva postoji li zapreka propisana odredbama ZSSI-a da bude izabran za predsjednika iste udruge.

Dužnosnik je u izvješću o imovinskom stanju koje je podnio Povjerenstvu povodom ponovnog izbora na dužnost zamjenika općinskog načelnika Općine Strahoninec u mandatu 2017.g. – 2021.g. naveo da navedenu dužnost obnaša volonterski, bez zasnivanja radnog odnosa, te da je tijekom obnašanoj iste dužnosti zaposlen na radnom mjestu učitelja I. osnovne škole Čakovec.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 16. Zakona o udrugama („Narodne novine“ broj 74/14. i 70/17.) propisano je da članovi udruge upravljaju udrugom neposredno ili putem svojih izabranih predstavnika u tijelima udruge na način propisan statutom. Stavkom 3. propisano je da je skupština najviše tijelo udruge. Statutom se može utvrditi drukčiji naziv skupštine kao najvišeg tijela udruge. Stavkom 3. propisano je da se statutom udruge, osim skupštine, mogu utvrditi druga upravna (izvršna), nadzorna i druga tijela udruge.

Obavljanje funkcije predsjednika udruge može se smatrati obavljanjem upravne ili izvršne funkcije u udruzi kao neprofitnoj pravnoj osobi iz članka 14. stavka 5. ZSSI-a. Stoga dužnosnik Josip Šipek može u smislu članka 14. stavka 5. ZSSI-a za vrijeme obnašanja dužnosti zamjenika općinskog načelnika Općine Strahoninec obavljati izvršnu funkciju u udruzi učitelja Međimurske županije, pod uvjetom da već ne obavlja funkcije u dvije neprofitne udruge i zaklade, ali za njihovo obavljanje, bez obzira obnaša li dužnost profesionalno ili volonterski te bez ili uz primanje volonterske naknade, nema pravo na naknadu ili dar u toj funkciji, osim prava na naknadu putnih i drugih opravdanih troškova.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

 Člankom 4. stavkom 5. ZSSI-a propisano je da su povezane osobe u smislu tog Zakona, članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Navedene udruge mogu u smislu Zakona o udrugama za obavljanje neprofitne djelatnosti stjecati sredstava i iz proračuna jedinica lokalne samouprave te se dužnosnici koji ujedno obavljaju upravnu ili izvršnu funkciju u udruzi koja stječe sredstva od tijela javne vlasti u kojoj obnašaju javnu dužnost, mogu se naći u konfliktnoj situaciji odlučivanja, a time i u sukobu interesa u smislu članka 2. ZSSI-a, jer s jedne strane obavljaju poslove iz djelokruga rada i nadležnosti izvršne vlasti te donošenju odluka o korištenju i raspodijeli dodijeljenih sredstava, a s druge strane u obavljanju funkcije predsjednika udruge sudjeluju u podnošenju prijedloga i zahtjeva za dodjelom sredstava

U cilju jačanja povjerenja građana u dužnosnike i u tijela javne vlasti, kao i radi objektivnog, transparentnog i nepristranog obnašanja javne dužnosti, Povjerenstvo upućuje dužnosnika Josipa Šipeka, ako se za vrijeme obnašanja dužnosti zamjenika općinskog načelnika Općine Strahoninec nađe u situaciji odlučivanja o dodjeli sredstava iz proračuna Općine Strahoninec udruzi čiji je predsjednik, po ovlaštenju općinskog načelnika da obavlja te poslove, ili u situaciji razmatranju financijske i druge dokumentacije koju bi udruga čiji je predsjednik podnosila Općini Strahoninec, da deklarira općinskom načelniku navedenu situaciju, kao i da potom na sjednici Općinskog vijeća javno deklarira interesnu povezanost s tom udrugom.

Ukazuje se dužnosniku da je Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15.) propisan postupak dodjele sredstava prilikom financiranja i ugovaranja programa i/ili projekata od interesa za opće dobro koje provode udruge te da navedena Uredba sadrži odredbe i o preveniranju situacije sukoba interesa prilikom odobravanja sredstava iz lokalnih proračuna.

 Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Josip Šipek, elektronička dostava
2. Objava na internetskoj stranici Povjerenstva
3. Pismohrana